Na temelju članka 32. Statuta Općine Biskupija („Službeni vjesnik Šibensko-kninske županije“ br. 9/09, 4/11, 8/12, 4/13, 2/18, 5/19, 3/20, 3/21 i 6/25) , Općinsko vijeće općine Biskupija na 5. sjednici, od 12.studenoga 2025. godine, donosi

**I. IZMJENE I DOPUNE PROGRAMA**

**socijalne skrbi Općine Biskupija u 2025. godini**

I. UVODNI DIO

Članak 1.

Program socijalne skrbi Općine Biskupija u 2025.godini („Službeni vjesnik Šibensko-kninske županije“, br. 32/24) mijenja se i glasi:

„Ovim Programom utvrđuju se oblici pomoći namijenjeni korisnicima socijale skrbi (samac i kućanstvo) koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, prihodima, imovinom, od obveznika uzdržavanja ili na drugi način, kao i drugim osobama koje ispunjavaju uvjete propisane ovom Odlukom, te iskaz financijskih sredstava za njegovo ostvarenje u 2025. godini.

Programom se također utvrđuju i oblici pomoći stimulacijskog karaktera neovisno od socijalnog statusa osobe koja ostvaruje pravo na pomoć.

II. OBLICI POMOĆI

Članak 2.

Sredstva za ostvarenje ovog Programa rasporediti će se za:

1. Jednokratne naknade

2. Jednokratna novčana pomoć za nabavu udžbenika za osnovne i srednje škole,

3. Sufinanciranje dijela troškova prijevoza učenika srednjih škola,

4. Poticajne mjere demografske obnove,

5. Naknada za sufinanciranje cijene boravka djece u dječjem vrtiću.

1. Jednokratne naknade.

Jednokratna novčana pomoć je poseban oblik novčane ili materijalne pomoći samcu ili obitelji koji su se našli u položaju trenutačne materijalne ugroženosti iz razloga na koje nisu mogli, odnosno ne mogu utjecati, te radi toga nisu u mogućnosti podmiriti neke osnovne životne potrebe kao što su rođenje djeteta ili školovanje djeteta, bolest ili smrt člana obitelji, elementarne nepogode, nabavke osnovnih predmeta u kućanstvu, nabavke neophodne odjeće i obuće i drugo.

Sredstva za ovu namjenu planiraju se u iznosu od 16.436,00 EUR

2. Jednokratna novčana pomoć za nabavu udžbenika za osnovne i srednje škole

Pravo na naknadu za financiranje nabavne udžbenika mogu ostvariti redoviti učenici osnovnih i srednjih škola koji imaju prebivalište ili boravište na području Općine Biskupija.

Sredstva za ovu namjenu planiraju se u iznosu od 9.044,00 EUR

3. Sufinanciranje dijela troškova prijevoza učenika srednjih škola

Pravo na naknadu za sufinanciranje troškova prijevoza mogu ostvariti redoviti učenici srednjih škola koji nisu korisnici zajamčene minimalne naknade i koji imaju prebivalište ili boravište na području Općine Biskupija

Sredstva za ovu namjenu planiraju se u iznosu od 3.800,00 EUR

4. Poticajne mjere demografske obnove

Općina Biskupija će, kao mjeru demografske obnove, obiteljima koje imaju prebivalište i boravište na području općine Biskupija isplatiti novčani iznos za svako novorođeno dijete, sukladno odredbama Odluke o naknadi za novorođenu djecu.

Sredstva za ovu namjenu planiraju se u iznosu od 5.000,00 EUR

5. Naknada za sufinanciranje cijene boravka djece u dječjem vrtiću

Općina Biskupija će, kao mjeru demografske obnove, obiteljima koje imaju prebivalište i boravište na području Općine Biskupija financirati punu cijenu boravka djece u vrtiću.

Sredstva za ovu namjenu planiraju se u iznosu od 52.000,00 EUR

III. ZAVRŠNI DIO

Članak 3.

Pravo u sustavu socijalne skrbi pod uvjetima propisanim ovim Programom ima:

-hrvatski državljanin s prebivalištem ili boravištem na području Općine Biskupija,

-stranac i osoba bez državljanstva sa stalnim boravkom na području Općine Biskupija,

-osoba bez državljanstva s prebivalištem i stalnim boravkom i dugotrajnim boravištem na području Općine Biskupija.

Pomoć stimulacijskog karaktera, potpora za novorođeno dijete, osiguravati će se isključivo osobama koje su državljani Republike Hrvatske s prebivalištem i obaveznim boravkom na području Općine Biskupija.

Pojedinačna prava podliježu redovitom preispitivanju u pogledu postojanja uvjeta i okolnosti s obzirom na koja su ostvarena.

Članak 4.

Provedbu ovog Programa osigurati će načelnik Općine Biskupija u suradnji s Općinskim vijećem, Centrom za socijalnu skrb Knin i Upravnim odjelom za zdravstvo i socijalnu skrb Šibensko-kninske županije.

Članak 5.

Sredstva namijenjena za osiguranje socijalnih potreba iz ovog Programa planirana su u Proračunu Općine Biskupija za 2025. godinu.

Članak 6.

Ovaj Program stupa na snagu osmog dana od dana objave u „Službenom vjesniku Šibensko-kninske županije“, a primjenjivati će se od 01. siječnja 2025. godine.“

KLASA:550-01/25-01/5

URBROJ: 2182-17-01-25-01

Orlić, 12.studenoga 2025. godine

OPĆINSKO VIJEĆE

OPĆINE BISKUPIJA

Predsjednik

Dragan Vukmirović, v.r.